«Nå vil jeg fortsette å vinne. Jeg vil være en aktiv verdensmester»

Magnus Carlsen har allerede funnet motivasjon for veien videre. Midt i et kaotisk program fikk vi en prat med verdensmesteren.

TEAM CARLSEN: I VIP-loungen utenfor ballsalen hvor medaljeseremonien ble holdt. F.v. Bjørn Gunnar Nesse, Henrik Carlsen, Magnus Carlsen, Jon Ludvig Hammer, Magnus Forssell og Brede Kvisvik. Martin Slottemo Lyngstad

25. nov. 2013 15:02 Sist oppdatert 25. november 2013

DRUKNET NESTEN: Magnus Carlsen druknet nesten av alle premiene han mottok under medaljeseremonien i sjakk-VM. Med laurbærkrans rundt hodet, pokal i hånden og medalje på brystet var det ikke plass til sjekken på 9,6 millioner kroner. Martin Slottemo Lyngstad

SIKKERHET: På grunn av delstatspresidents Jayalaithaas tilstedeværelse ble hele sermonien hold under oppsikt av flere bevæpnede sikkerhetsvakter. Martin Slottemo Lyngstad

DRUKNET NESTEN: Magnus Carlsen druknet nesten av alle premiene han mottok under medaljesermonien i sjakk-VM. Med laurbærkrans rundt hodet, pokal i hånden og medalje på brystet var det ikke plass til sjekken på 9,6 millioner kroner. Martin Slottemo Lyngstad

GULLGUTT: Magnus Carlsen med den aller første gullmedaljen som er delt ut i sjakk-VMs historie. Forøvrig med delstatspresident Jayalaithaas relieff inngravert. Martin Slottemo Lyngstad

KOK: I VIP-loungen kokte det av indisk og norsk presse etter avslutningsseremonien. Indisk politi måtte holde tilbake de skrikende fotografene som, til Magnus' frustrasjon, ropte i munnen på hverandre for å få hans oppmerksomhet. Martin Slottemo Lyngstad

KOK: I VIP-loungen kokte det av indisk og norsk presse etter avslutningsseremonien. Indisk politi måtte holde tilbake de skrikende fotografene som, til Magnus' frustrasjon, ropte i munnen på hverandre for å få hans oppmerksomhet. Martin Slottemo Lyngstad

KOK: I VIP-loungen kokte det av indisk og norsk presse etter avslutningsseremonien. Indisk politi måtte holde tilbake de skrikende fotografene som, til Magnus' frustrasjon, ropte i munnen på hverandre for å få hans oppmerksomhet. Martin Slottemo Lyngstad

HJELP: Magnus Carlsen måtte på hjelp til å løfte den gigantiske vinnerpokalen på pressemøtet etter avslutningssermonien. Martin Slottemo Lyngstad

GIGANTISK: Magnus Carlsen viser frem den gigantiske vinnerpokalen på pressemøtet etter avslutningsseremonien. Martin Slottemo Lyngstad

RESERVEAGENT: Da manager Espen Agdestein reiste hjem til Norge kvelden før avslutningsseremonien var det pappa Henrik som tok over logistikken. Her briefer han Magnus på neste punkt på programmet. Martin Slottemo Lyngstad

GAVER: Magnus Carlsen får gratulasjonsgaver fra hele verden. Her mottar han et sjakkbrett med en utskjært konge-brikke av et riskorn. Martin Slottemo Lyngstad

NOEN MINUTTER: Norsk presse fikk endelig sine minutter på norsk med verdensmesteren etter avslutningsseremonien. Martin Slottemo Lyngstad

ENERGI: Selv en verdensmester må ha energi. Magnus Carlsen drikker et glass appelsinjuice mellom to pressekonferanser etter avslutningsseremonien i sjakk-VM. Martin Slottemo Lyngstad

SISTE INTERVJU: Siste intervju er over og Magnus Carlsen geleides av sikkerhetssjef Bjørn Gunnar Nesse opp på rommet. Martin Slottemo Lyngstad

CHENNAI (aftenposten.no): Magnus Carlsen og Chennai: Til sammen blir det kaos.

I hvert fall mandag, under VM-arrangementets siste krampetrekninger med avslutningsseremoni og premieutdeling.

Under en fotoseanse i etterkant av seremonien måtte far Henrik Carlsen hjelpe vaktene med å holde mediepirajaene på en armlengdes avstand fra verdensmesteren.

To etasjer over kjørte Team Carlsen i skytteltrafikk mellom de tre medierommene. 22-åringen måtte gjennom flere intervjuseanser. Fra rommet ytterst til høyre via rommet ved siden av til en fotoseanse med pokalen i pressesalen. Og så tilbake til rommet ved siden av, før en ny tur til pressesalen for en internasjonal pressekonferanse.

Carlsen svarte norske medier

Alle vil ha en bit av Carlsen, som har hatt en avskjermet tilværelse underveis i VM. Frem til mandag altså.

I Norway Lounge fikk norske medier en prat med Carlsen midt oppe i den hektiske timeplanen. I 11 minutter svarte Carlsen på spørsmål fra Aftenposten, VG, NRK, TV 2 og Dagbaldet.

— Må du venne deg til en annen mediehverdag?

— Jeg vet ikke. Jeg regner fortsatt med å kunne styre litt selv, sånn som det har vært tidligere. Jeg vil gjøre relevante ting og styre unna det meste av fjas.

- Hvordan føles det å være i kaoset der inne?

— Det er greit det, men jeg er litt sliten etter at alt er over. Jeg skal ikke legge skjul på at det kanskje er greit å slappe av litt nå.

- Det har vært enorme interesse i Norge, med milliontall for flere av sendingene. Hva synes du om det?

— Jeg synes det er helt fantastisk at så mange synes at sjakk er spennende eller kanskje slo på TV-en ved et uhell. Men jeg synes det er fantastisk at folk følger med, at folk sitter og snakker om sjakk i lunsjpausene, at barn sitter og spiller sjakk på skoler, jeg synes det er kjempebra både for sjakken i Norge og fordi sjakk er et fantastisk spill.

- Hadde du trodd det skulle bli en oppmerksomhet?

— Nei, jeg hadde ikke tenkt så mye over det. Men jeg hadde ikke så veldig store forhåpninger om hvilken interesse det kom til å være rundt matchen.

- Vil ta tid å synke inn at jeg er verdensmester

- Det er snart nominasjoner til Idrettsgallaen. Hva sier du om du ikke blir nominert til årets utøver?

— Det vil jeg ta med knusende ro.

- Og når vi snakker om andre idrettsutøvere, har Northug tatt patent på «Northug-brødet». Får vi snart se Carlsen-brødet?

— Jeg vet ikke. Jeg spiste mye grovkneip da jeg var liten, men det er allerede tatt patent på, så det blir ikke så lett.

- Du sa her om dagen at nå skal du bruke litt tid på å være kjendis. Du har sagt nei til en del reality-programmer. Hva kunne du tenke deg å være med på?

— Det var egentlig bare en vits.

- Men hvis du skulle valgt noe?

— Jeg vet ikke. Jeg tror i hvert fall foreløpig at reality ikke er noe for meg, men spør meg om 20 eller 25 år, så får du kanskje et annet svar.

- Du har vært verdensmester i tre dager nå og fått VM-beviset her i dag. Har det sunket inn at du har vunnet VM i sjakk?

— Nei, egentlig ikke. Jeg har vært veldig vant til i mange år nå å være i verdenstoppen, de siste årene som nummer én på rankingen, men alltid manglet den VM-tittelen. Det vil nok ta litt tid for meg før jeg innser at den faktisk er min den også.

- Vil ikke bruke VM som unnskyldning

- Hva motiverer deg videre, hvordan finner du motivasjon når du har vunnet det høyeste?

— Nå vil jeg fortsette å vinne, både VM og andre ting. Jeg vil være en aktiv verdensmester. Jeg vil kanskje hvile litt nå etter turneringen, men etter det spille turneringer, være aktiv og vinne. Ikke være den typen som gjør det dårlig og unnskylder meg med at det er VM som er viktigst.

- Vil du gjøre helt andre forberedelser til en ny VM-match enn det du gjorde før denne med å spille flere turneringer?

— Det er ikke bestemt, men det er en tanke jeg har gjort meg.

- Er det noen spesielle erfaringer du har fått her under VM som du tar med deg til neste VM-match?

— Ja, det var det at jeg var nervøs og spent på starten. Erfaringen er at det ikke var noen grunn til å være det. Det er bare gøy.

- Vil du være en annen type verdensmester enn det Anand var?

— Rent sjakkmessig vil jeg nok det. I sin periode som verdensmester var han veldig imponerende i VM-matcher, men ikke i turneringer. Du vil nok aldri høre meg bruke unnskyldningen om at jeg sparer forberedelser til VM-matchen.

- Vil du være en mer aktiv verdensmester, altså utenfor selve brettet?

— Det får vi se på, men jeg vil kanskje tro det.

- Før har du ønsket deg en turnering som VM-match. Hva tenker du nå? Er det en duell du vil gå for?

— Det er ingen tvil om at det har vært en veldig spennende match, og det er fortsatt veldig mange som liker formatet. Men vi får se. Jeg vil nyte dette en stund nå, og så tenke litt etter hvert over hva som vil skje videre.

- På tide med et generasjonsskifte

- Eksperter sier at de tror du vil holde toppen ganske lenge, siden mange av de gamle er litt for gamle og de nye er ikke komme topp på ditt nivå ennå. Hva tenker du om det?

— Jeg vet ikke om de nye kommer til å komme opp på mitt nivå i det hele tatt, det håper jeg jo egentlig ikke. Det er klart at jeg er litt heldig i at de i den eldre generasjonen begynner å bli litt for gamle. Da er det på tide med et generasjonsskifte, og jeg er den første. Men det kommer nok flere spillere som kanskje har en litt annen stil og tilnærming til spillet enn hva gamlekarene, som Anand, står for.

- Med tanke på at du er en profil, kjenner du på ansvaret for å løfte sjakksporten?

— Ja, men jeg tror måten jeg kan gjøre det på er ved bare å gjøre hva jeg har gjort. Fortsette å spille de turneringene jeg gjør, prøve å gjøre det bra og generelt være meg selv. Så får vi håpe at det blir en suksess.

- Jon Ludvig Hammer og rollen hans er blitt omtalt en del nå. Hvor glad er du for oppmerksomheten han får?

— Det gir ikke meg noe personlig at han blir hyllet. For all del, både Jon Ludvig og mine andre sekundanter har gjort en fantastisk jobb. De har jobbet veldig mye, mer enn hva jeg har bedt dem om å gjøre. Og det er jeg veldig takknemlig for.

- Hvordan skal du feire når du kommer hjem til Norge?

— Jeg har hørt at søsteren min har planlagt noe, som jeg egentlig ikke skulle vite om i det hele tatt. Men vi får se.

- Hva er det du gleder deg mest til ved å komme hjem?

— Se snø igjen ... Neida, jeg vet ikke. Jeg gleder meg vel egentlig til å slappe av.

- Det er valg i FIDE (Det internasjonale sjakkforbundet) neste år. Kommer du til å engasjere deg i sjakkpolitikken?

— Jeg kommer nok ikke til å engasjere meg veldig i det, men det har ikke vært noen tvil tidligere om at jeg er en større fan av han som stiller som motkandidat (Garry Kasparov, journ.anm) enn den nåværende presidenten (Kirsan Iljumzjinov, journ.anm.).

- Ser allerede fremover

- Når du oppnår store mål og vinner ting, hvor fort er det du ser fremover mot neste mål? Hvordan fungerer den prosessen for deg?

— Det har nesten skjedd allerede. Jeg ser frem til å hvile, jeg trenger det. Men jeg tror at når vi kommer til februar og min neste turnering, så kommer jeg til å være veldig motivert for det. Jeg har allerede gjort meg opp noen tanker om hva jeg vil gjøre der som jeg ikke har gjort.

- Hva da?

— Det får du se i turneringen.

- Hva synes du om pokalen du fikk?

— Den var fin. Den var litt tung, men ellers var det supert.

- Liker du en mann-mot-mann-duell som det er i VM i sjakk?

— Jeg må si at jeg nøt matchen mer enn jeg trodde jeg ville på forhånd. Etter starten var det morsommere. Presset og styret føltes mindre enn det kanskje Anand var utsatt for, sier Magnus Carlsen.

Så fortsetter verdensmesteren på sitt hektiske program. Bare én post gjenstår.

Onsdag kommer helten hjem igjen til Norge.